C 323/94
EL
Επίσημη Εφημερίδα της Ευρωπαϊκής Ένωσης
26.8.2022
5.3.5.
Ταυτόχρονα, η αποτελεσματική επιβολή της απαγόρευσης των παράνομων ναρκωτικών απαιτεί αποδοτικό έργο στα θεμέλια της κοινωνίας, ώστε τα άτομα με εξάρτηση να μην μείνουν μόνα τους, αλλά να στηριχθούν στην επιλογή τους να μην στραφούν και πάλι στα ναρκωτικά.
Παρά τα αυξανόμενα δημόσια κονδύλια που δαπανώνται για την καταπολέμηση της διακίνησης ναρκωτικών, το πρόβλημα της παροχής βοήθειας προς τα άτομα για την απεξάρτησή τους εξακολουθεί να είναι τεράστιο.
Συνεπώς, ο EUDA, με δεδομένες τις βέλτιστες εμπειρίες των κρατών μελών της ΕΕ, θα μπορούσε να ανακατευθύνει ένα πιο σημαντικό μέρος του έργου του προς τα ψυχολογικά αίτια της κατάχρησης ναρκωτικών.
5.3.6.
Η υιοθέτηση μιας παγκόσμιας και περιφερειακής προσέγγισης της αγοράς ναρκωτικών στην ΕΕ απαιτεί τον εντοπισμό και τη στενή παρακολούθηση των εξελίξεων στην παραγωγή ναρκωτικών και παράνομων ουσιών σε περιοχές που παραδοσιακά εγκυμονούν κινδύνους, όπως η Νότια Αμερική, το Αφγανιστάν, η Αφρική, η Κίνα, η Τουρκία και τα Δυτικά Βαλκάνια.
Ο ενεργός και διαρκώς μεταβαλλόμενος ρόλος των ομάδων οργανωμένου εγκλήματος στην αλλαγή της δυναμικής της προσφοράς και της διακίνησης ναρκωτικών απαιτεί συνεχείς και συντονισμένες προσπάθειες από όλους τους αρμόδιους φορείς, και ιδίως από όσους ασχολούνται με την επιβολή του νόμου και τον έλεγχο των συνόρων, σε διεθνές επίπεδο.
Μόνο η εντατική συνεργασία μπορεί να συμβάλει στη χαρτογράφηση των διαδρόμων εμπορίας ναρκωτικών, προκειμένου να τους κλείσει αποτελεσματικά. 5.4.
Εθνικά σημεία επαφής 5.4.1.
Ο ρόλος και οι αρμοδιότητες των εθνικών σημείων επαφής θα πρέπει να επεκταθούν.
Το έργο τους στις διάφορες χώρες της ΕΕ ποικίλλει σημαντικά.
Ορισμένα εθνικά σημεία επαφής διεξάγουν ενημερωτική, αναλυτική, επιστημονική έρευνα και ασκούν δραστηριότητες παροχής συμβουλών από εμπειρογνώμονα και εκδοτικές δραστηριότητες.
Οι κύριοι στόχοι των δραστηριοτήτων των εθνικών σημείων επαφής θα πρέπει να περιλαμβάνουν πιο μεθοδολογική παρακολούθηση, τη συλλογή τυποποιημένων δεδομένων, την αξιολόγηση και την ταξινόμηση, καθώς και την επεξεργασία, αποθήκευση, ανάλυση και διάδοση πληροφοριών στον τομέα της ζήτησης και της προσφοράς ναρκωτικών στην ΕΕ.
Τα εθνικά σημεία επαφής θα πρέπει να αναπτύξουν πολιτική για τα ναρκωτικά και να ανταποκριθούν ενεργά στην κατάσταση στο εν λόγω ζήτημα.
Θα πρέπει να εργαστούν για την παροχή πληροφοριών, υποστηρίζοντας τη δραστηριότητα των εθνικών κυβερνήσεων και τη διαμόρφωση εθνικής πολιτικής για τα ναρκωτικά και την τοξικομανία.
5.4.2.
Τα εθνικά σημεία επαφής έχουν καθοριστική σημασία για την αποτελεσματική και ταχεία υλοποίηση της νέας εντολής του EUDA.
Μόνο ένα ισχυρότερο και επαρκώς συντονισμένο δίκτυο εθνικών σημείων επαφής μπορεί να παρέχει σχετικά δεδομένα —όχι μόνο αναδρομικά αλλά πρωτίστως— για την εμφάνιση νέων επιβλαβών ουσιών, τον εντοπισμό και την ταυτοποίησή τους, τους πιθανούς διαύλους διανομής κ.λπ.
Καθώς αυτό απαιτεί την ανάπτυξη σοβαρών εργαστηριακών ικανοτήτων, θα πρέπει να προωθηθούν περιφερειακές ενώσεις και συνεργατικοί σχηματισμοί — συγκεντρωμένοι σε ζώνες υψηλού κινδύνου, π.χ. στα εξωτερικά σύνορα της ΕΕ, κοντά σε συνήθεις οδούς εισαγωγής ναρκωτικών κ.λπ.
5.4.3.
Τα εθνικά σημεία επαφής θα πρέπει να στηριχθούν και να εξοπλιστούν όσο το δυνατόν αποτελεσματικότερα με κοινές κατευθυντήριες γραμμές και μεθοδολογίες, ώστε να είναι σε θέση να συγκεντρώνουν συγκρίσιμα δεδομένα και δείκτες, στα οποία θα βασιστεί η στροφή προς θέματα ασφάλειας και προστασίας και όχι απλώς η καταπολέμηση της διάδοσης των ναρκωτικών και των παράνομων ουσιών.
5.4.4.
Τα κράτη μέλη θα πρέπει να ενθαρρυνθούν να παρέχουν στα εθνικά σημεία επαφής περισσότερους πόρους — όπως πληροφορίες, τεχνολογία, χρηματοδότηση κ.λπ.
Θα πρέπει να καταβληθεί κάθε δυνατή προσπάθεια, ώστε να βοηθηθούν τα εθνικά σημεία επαφής να ενισχύσουν την ικανότητά τους να συμβάλουν στην υλοποίηση της νέας, διευρυμένης εντολής και να διαδραματίσουν μεγαλύτερο ρόλο.
5.4.5.
Θα πρέπει να υπενθυμιστεί ότι, εκτός από τη δημιουργία κοινοτικών μηχανισμών για την καταπολέμηση της εξάρτησης, ο EUDA θα πρέπει, σε συνεργασία με τα κράτη μέλη, να αναπτύξει εθνικά συστήματα συνεργασίας για τη δημιουργία και τη στήριξη κοινών προγραμμάτων στήριξης για ομάδες που ενδεχομένως διατρέχουν κίνδυνο τοξικομανίας.
Μόνο ένας ισχυρός δεσμός που αναπτύσσεται στο πλαίσιο των τοπικών κοινοτήτων μπορεί να συμβάλει στη μείωση της χρήσης ναρκωτικών.
Ως παράδειγμα τέτοιων λύσεων που έχουν ήδη αποφέρει θετικά αποτελέσματα, ο EUDA θα μπορούσε να αξιοποιήσει τις λύσεις που έχει ήδη εφαρμόσει η πορτογαλική κυβέρνηση.
5.4.6.
Η ΕΟΚΕ θεωρεί ότι δίνεται η ευκαιρία για βελτίωση του συστήματος υποβολής εκθέσεων των εθνικών σημείων επαφής, έτσι ώστε να αποφευχθεί η επένδυση πρόσθετου χρόνου και πόρων σε διπλές εκθέσεις (επί του παρόντος απαιτείται να υποβάλλουν εκθέσεις τόσο στον μελλοντικό EUDA όσο και στον ΟΗΕ).
Βρυξέλλες, 18 Μαΐου 2022.
Η Πρόεδρος της Ευρωπαϊκής Οικονομικής και Κοινωνικής Επιτροπής Christa SCHWENG